Blair krap kop oor Murphy se reëltoepassingMike Blair meen Frank Murphy (voor) kon Edinburgh se skrummomentum beter beloon het. Foto: Hansie Linde. Mike Blair meen dat die Edinburgh-voorry van Pierre Schoeman, Stuart McInally en WP Nel die skrumsepter teen die Stormers in Kaapstad geswaai het. Tog het Frank Murphy (skeidsregter) hulle nie vir hul oorheersing beloon nie. “Ek is verbaas dat daar nie meer strafskoppe teen die Stormers toegeken is nie. Ons skrum is een van ons sterk punte en ons kon goeie momentum daardeur opbou,” het die Edinburgh-afrigter gesê. “Ons het dié fase van die spel oorheers en ons moes daarvoor beloon word.” Hy egter die tuisspan vir hul deursettingsvermoë geloof. Die Stormers het ŉ agterstand van 10 – 0 uitgewis om die wedstsryd uiteindelik met 34 – 18 te wen. “Hul lostrio beskik oor uitstekende individuele vaardighede, terwyl ŉ span dit nie kan bekostig om vir hul agterspelers enige ruimte te gee nie. Daarbenewens is hulle sterk verdedigers wat jou nie net onder druk plaas nie, maar ook uit jou foute kan munt slaan.” “Dit is hoe die Stormers uiteindelik die wedstryd gewen het. Maar as ons op die regte manier vir ons vertoning in die skrums beloon was, sou ons sake ŉ bietjie beter onder beheer gehad het,” het Blair afgesluit. Edinburgh speel Vrydag teen die Lions, terwyl die Stormers teen Zebre al kragte meet.